
Johdanto sukututkimukseen

Ensimmäisenä elämäni vuotena kodissani Siikajoella asuivat äitini Salli ja isäni Aaro sekä vanhempi veljeni Olavi. Meidän lisäksemme oli myös Nannaksi kutsuttu vanha nainen. Ihmeellistä kyllä olen aina luullut muistavani hänet, vaikka olin vain 1,5-vuotias hänen kuollessaan syksyllä 1956. Nanna nukkui Ojelmuksen pirtissä uunin vierellä, jonka paikan myöhemmin ottivat käyttöönsä äiti ja isä. Me pojat nukuimme talvet keittiössä Yrjön tekemässä sivustavedettävässä sängyssä ja kesät kamarin levitettävällä sohvalla. Talvella kamari oli kylmillään ja toimitti jääkaapin virkaa.

Muisto Nannasta on yksi tärkeimmistä seikoista suvun tutkimiseni innoittajana. Sain kuulla tarinaa isän äidistä, joka oli asunut monta vuotta kaukana Amerikassa perheineen. Isä oli tosin syntynyt Siikajoella kuten Teodorkin - tai Teutori kuten häntä tavattiin nimittää.

Kamarissa oli myös kiinnostavia esineitä menneiltä ajoilta, kuten Amerikan arkku ja vanha laatikkokamera, jolla tosin ei otettu valokuvia. Leikkiin se kelpasi hyvin. Kaapin päällä oli monta pokaalia, jotka Yrjö oli tarinan mukaan voittanut nuorena miehenä Amerikassa. Villi huhu kertoi hänen juosseen jopa maratonia. Yrjön tarina kiehtoi, sillä hän asui Taimin kanssa kaukana Bostonin lähellä, missä hän oli juoksukilpailujakin voittanut.

Yrjön ja Taimin vierailu Siikajoella kesällä 1972 sai vähäksi aikaa kiinnostumaan juuristani ja Amerikan mailla asuneista sukulaisista. Mutta koulunkäynti lukiossa ja sen jälkeen opinnot Oulussa veivät huomion ihan muualle. Siinä en liene poikkeus, sillä nuorten elämässä on merkittävämpiä asioita kuin sukutaustojen selvittäminen ja tutkiminen. Kiinnostus sellaiseen syntyy vasta myöhemmällä iällä, jos ollenkaan.

Valitettavasti tahtoo käydä niin, että edellinen sukupolvi ehtii kuolla ennen kuin löytyy halu tietää vanhoista ajoista. Niin minullekin kävi kaikesta huolimatta. Äidiltä en voinut mitään kysellä, koska hän kuoli jo 46-vuotiaana, jolloin olin ensimmäistä vuotta Raahen lukiossa. Isää en vain tullut jututtaneeksi, enkä Teutoria.

Kertomusten ei olisi tarvinnut olla ihmeellisiä. Riittää, kun haastateltava juttelee omasta elämästään ja vanhemmistaan, sisaruksistaan ja serkuistaan. Tädeistä, sedistä, enoista. Ja kun äiti tai isä tietää kertoa omista isovanhemmistaan jotakin, ollaan jo kaukana menneisyydessä minun näkökulmastani. Isäni isovanhemmat Reeta ja Matti olivat syntyneet 1850-luvun puolivälin paikkeilla. Tämä on nuoremmalle sukupolvelle elävää historiaa.

Kotitaloni Ojelmuksen naapuritkin olisivat osanneet tarinoida, ja he olisivat tehneet sitä epäilemättä hyvillä mielin. Vanhat ihmiset muistelevat mielellään, jos on kiinnostunut kuulija.

Halu tarinoida on tämänkin kirjan taustalla vaikuttamassa. Minäkin tiedän omasta kokemuksestani jotakin sellaista, mitä nuoremmat sukupolvet vain arvailevat.

Tutkimuksen tekoa

Olen tutkinut sukuani enemmän tai vähemmän aktiivisesti 1990-luvun alkupuolelta saakka. Silloin opintoihini liittyen koetin ymmärtää paremmin omaa menneisyyttäni ja keksin tilata Siikajoen seurakunnasta tätä tarkoitusta varten virkatodistuksen. Sainkin varsin perusteellisen selvityksen marraskuussa 1990.

Tuohon aikaan virkatodistuksessa oli lueteltu kaikki tiedossa olevat suvun jäsenet, elävät ja kuolleet. Syntymä-ja kuolinaika oli tarkasti dokumentoitu, samoin vihkimä aika ja mahdollinen seurakunnasta muutto.

Mutta sitten tuli elämääni taas työntäyteinen aika. Vuodet vierivät, vanhat sukulaiset kuolivat yksi toisensa jälkeen vieden mukanaan kaikki muistonsa ja tietonsa. Ensin kuoli Kaustan mummu, siis äidin äiti. Sitten Teutori ja Hilma, ja oma isä vuonna 2007. Myöhemmin, kun kiinnostukseni sukua kohtaan alkoi voimistua, kuolivat enot ja äidin sisaret kaikki melko lyhyen ajan sisällä. Ja veljenikin kanssa olisin voinut käydä montakin hyvää muistelua ja tehdä yhteistyötä. Mutta hänkin kuoli äkillisesti ja yllättäen sukumme vitsaukseen sepelvaltimotautiin. Ikäluokkaani kuuluvilta lähisukulaisilta olen saanut muisteluapua sekä hyvinkin vanhoja valokuvia.

Joitakin vanhoja kirjeitä on säilynyt ja ne ovat hyvin antoisia kertomalla kirjoittamishetken tunnelmista ja ajatuksista. Yrjö ja vaimonsa Taimi olivat ahkeria kirjoittamaan, vaikka säännöllisesti pyytelivätkin anteeksi, kun ei tule pidetyksi yhteyttä useammin. Ikävä kyllä suurin osa Amerikan postista on kadonnut. Mutta enemmän niitä on säilynyt kuin voisin kuvitella käyvän tämän päivän sähköposteille ynnä muulle viestittelylle. Ne katoavat harmillisen nopeasti niin kutsuttuun bittiavaruuteen.

Sukututkimus on kiinnostava projekti, mutta siihen tarvitaan iso panostus. Vähitellen on syntynyt aikaisempaa tarkempi kuva elämästä ennen minua. Mitä kauemmaksi menneisiin aikoihin yritän kurkottaa, sitä vähemmän on olemassa dokumentteja. Vaatii paljon myös ajatustyötä, että piirtyy edes vajavainen kuva esivanhemmista. Yllätyksiäkin löydöksiin mahtuu, kuten voi arvatakin.

Netti tarjoaa nykyisin paljon tietoa suvusta kiinnostuneelle. On runsaasti mikrofilmattuja ja digitoituja kirkonkirjoja, joita tutkimalla voi hahmotella yksittäisen henkilön elämäntarinaa. Sitten on digitaaliseen muotoon vapaasti käytettäväksi saatettuja henkikirjoja, joista saa hyvin täydennystä kirkonkirjoista tehtyihin havaintoihin. Siirtolaisten elämästä saa tietoa digitoiduista passi- ja matkustajaluetteloista. Archives- sivustoilta saattaa löytyä linkkien takaa toisten sukututkijoiden sukupuita ja monta muuta kiinnostavaa yksityiskohtaa. Hautoja on paljon kuvattu ja laitettu nettiin. Billiongraves- ja Findagrave-sivustoilta olen voinut tehdä löytöjä omienkin sukulaisteni muistokivistä sekä Suomesta että muista maista.

Geni ja Myheritage ovat olleet oivallisia apuvälineitä sukupuun rakentamisessa. Toisten tekemät sukupuut sekä historialliset löydökset tarjoavat paljon tietoa, jota olisi muuten vaikea saada mistään.

Sitten on vielä digitoitujen sanomalehtien kokoelma, joihin saa tietysti paljon aikaa uppoamaan. Mutta hakutoiminta on hyvä apu, kun yrittää löytää vanhoja kirjoituksia omista sukulaisista. Julkaisuja on olemassa Suomesta ja esimerkiksi Amerikasta.

Sukukirja

Kirjan kirjoittaminen on jo ihan oma tehtävänsä. Verkon uumeniin piiloutuvaa sukupuuta parempi tiedon lähde jälkipolville on konkreettinen lukuteos. Pyrin tekemään jokaisesta sukuuni kuuluneista henkilöistä pienoiselämänkerran ja siinä työssä olemaan mahdollisimman totuudellinen.

On vaatinut paljon ajatustyötä ja yritystä eläytyä näiden ihmisten elämään, jotta tarinoista tulee ymmärrettäviä ja kenties kiinnostaviakin. Pelkkä dokumenttien löytyminen ja niiden kuvailu ei riitä. Henkilöiden on tultava tutuiksi omassa mielessäni, jotta voin heistä kirjoittaa. Elävyyden lisäämiseksi olen tehnyt monenkin henkilön kohdalle kuvitteellista tarinaa. He ovat saattaneet kertoa ajatuksistaan kirjeillä. Koska niitä ei oikeasti ole olemassa, olen kirjoittanut sellaisia heidän puolestaan. Nämä fiktiot olivat ainoastaan oman luovuuteni tukena enkä niitä sisällyttänyt tähän kirjaan.

Minulla oli tavoitteena saada äitini Sallin suvusta kertova kirja valmiiksi kesällä 2025, jolloin hänen syntymästään tuli kuluneeksi tasan 100 vuotta. Liian optimistinen olin aikataulun suhteen. Siksi siirsin tavoitteen elokuun ensimmäiseen päivään 2026, jolloin isäni Aaro täyttäisi 100 vuotta. Olen huomannut sellaisenkin seikan tätä työtä tehdessäni, että usein löytyy jostakin uutta täydentävää tietoa jostakin henkilöstä ja jopa sellaista, joka muuttaa hänestä kertomaani tarinaa. Siksikin minun on tyydyttävä epätäydelliseen lopputulokseen. Ja toivon, että joku nuorempi sukulaiseni jatkaisi työtäni eikä pitäisi kirjoittamaani lopullisena totuutena.




1. Greta Lisa Huhta Haarala ja Matts August Korpela

Tämän kuvan on luonut MyHeritagen sukuinfografiikka-toiminto, joka hyödyntää tehokasta tekoälyteknologiaa.

Isäni Aaro Korpelan isoisä Matti Aukusti eli Matts August Andersinpoika Korpela syntyi 19. marraskuuta 1841 Salossa (Saloinen). Ristiäiset pidettiin kaksi päivää myöhemmin. Hän oli torpparien Anna Beata Mattsdotter Koskelan ja Antti Juhonpoika Korpelan neljäs lapsi. Kasteen toimitti pitäjänapulainen Zakris Toppelius.

Anders, Anna Beata ja heidän lapsensa Johan, Matts ja Britha Lovisa asuivat 1850-luvun lopulla Pattijoella maatilalla No.9 Sauvola. Matti oli rokotettu, ja hän osasi melko hyvin ulkoa Lutherin pienen katekismuksen selityksineen.

Kempeleeseen

Matts muutti rippi- ja lastenkirjojen tiedon mukaan Kempeleeseen marraskuussa 1860, jolloin hän oli 19-vuotias. Hän osasi kohtuullisen hyvin lukea kirjaa ja ymmärsi hyvin lukemansa. Hän osasi myös melko hyvin ulkoa Lutherin katekismuksen sekä aakkoset. Herran pyhällä ehtoollisella Matts kävi ensimmäisen kerran vuonna 1862. Tosin Pattijoen rippikirjaan on kirjattu hänen käyneen ehtoollisella jo 24. toukokuuta 1859.

Rippikirjassa, jonka ajallinen kattavuus on 1854–1863 Matilla oli enää kaksi elossa olevaa sisarusta, Johan ja Britta Loviisa. Tässä asiakirjassa heidän äitinsä (Anna Beatha) syntymäajaksi oli kirjattu 30. kesäkuuta 1801. Isän (torppari Anders Johs. Korpela) syntymäpäivä oli 14. lokakuuta 1812. Muissa lähteissä syntymäpäivä on 4. lokakuuta.

Siikajoelle Matti muutti 13. marraskuuta 1865 Kempeleestä, missä hän oli ollut renkinä. Hän meni naimisiin Greta Liisa Huhta Haaralan (s. 7. syyskuuta 1848) kanssa 1. tammikuuta 1873 Siikajoella. Greta asui vanhempiensa Caisa Lisan ja Johanin kanssa Huhdassa Siikajoen Ylipäässä. Matts eli Matti Korpela tuli torppariksi Huhdan taloon ja perhe asui siellä Annan syntymän aikoihin. Matista tuli paitsi torppari, myös Huhta Haaralaan vävy.

Vuoden 1880 henkikirjan mukaan Siikajoen Ylipäässä sijainneen Huhdan taloa isännöi Matts ja Brita Laurila. Heillä oli useita torppareita, kuten Gustaf Isaksson Huhtala perheineen sekä vuonna 1847 syntynyt Gustaf Huhta Haarala vaimonsa Greta (Erikkilä) kanssa. Heillä oli kaksi lasta. Samassa taloudessa asuivat Gustafin isä Johan (syntynyt 1823) ja äiti Kaisa (1819) sekä vielä hänen sisarensa Greta (1849) miehensä Mattsin (1841) ja heidän tyttärensä ja kahden poikansa kanssa.

Greta ja Matts Korpelan perheeseen kuuluivat kuusivuotias Anna Sofia, nelivuotias Kaisa Greta ja alle vuoden ikäinen Johan August. Greta ja Gustaf Huhta Haaralan perheessä oli kaksi lasta, alle viisivuotias Väinö Johannes sekä alle vuoden ikäinen Kalle Fredrik Kustunpoika. Isä Johan Samuelinpoika oli 57vuotias ja äiti Kaisa 61 vuoden ikäinen. He molemmat kuolivat 1880-luvun alkupuolella.

Henkikirjasta vuodelta 1880 huomaamme, että Mattsilla ja Greetalla ei ollut omaa torppaa, vaan he asuivat Gretan veljen kanssa yhdessä. Torpparit Michel (?) ja Lovisa Lunki asuivat tyttärensä kanssa eri talossa.

1890 henkikirjassa Matti Laurila perheineen isännöivät edelleen Huhdan taloa. Matti ja Kreeta Korpela olivat nyt heillä torppareina. Perheeseen kuului neljä lasta, joista kaksi oli poikaa ja kaksi tytärtä. Heidän kuudesta lapsestaan Anna Sofia oli lähtenyt Martikkalaan piiaksi ja Maria Liisa kuoli viisivuotiaana vuonna 1887. Korpelan torpan asukkaat olivat siten 49-vuotias isä Matti, 41-vuotias äiti Kreeta, 10-vuotias Johan August, 5-vuotias Rosa Matilda ja vuoden ikäinen Antti Asteri Matinpoika. Vuoden 1900 henkikirjassa Huhdan talon omisti leski Liisa Paakkari. Matti ja Reeta olivat yksi pariskunta hänen seitsemästä torpparistaan. Lisäksi Huhdan mailla oli kolme mäkitupalaista.

Matin ja Reetan lapsista kaksi poikaa ja yksi tytär asuivat kotona vanhempiensa luona. Juha (Johan August) oli asevelvollinen. Kaisa Greta oli muuttanut Ouluun viisi vuotta aikaisemmin. Myös Anna Sofiasta oli tullut oululainen. Rosa Matilda oli 15-vuotiaana vielä kotona. Antti Asteri oli noin 10-vuotias koulupoika.

Greta ja Matts Korpela saivat kuusi lasta. Heidän esikoisensa Anna Sofia syntyi Siikajoella 29. tammikuuta 1874.

Kaisa Greta syntyi Siikajoella 19. toukokuuta 1876.

Johan August syntyi Siikajoella 22. elokuuta 1879.

Maria Liisa syntyi Siikajoella 2. marraskuuta 1882.

Rosa Matilda syntyi Siikajoella 7. syyskuuta 1885,

Antti Asteri syntyi Siikajoella 28. huhtikuuta 1889.

Matti Korpela ja hänen sisaruksensa


	Kaisa Sofia syntyi 27. toukokuuta 1835 Pattijoella ja kuoli Pattijoella 7. kesäkuuta 1900 keuhkotautiin. Hän oli itsellisen Heikki (Henrik) Siipolan vaimo. Heillä ei tiettävästi ollut lapsia.

	Johan Antinpoika syntyi 29. lokakuuta 1837 ja kuoli Iisalmella 44-vuotiaana 4. joulukuuta 1881 keuhkotautiin. Hänen ensimmäinen vaimonsa oli 13. marraskuuta 1831 syntynyt Riitta Loviisa Matintytär Hartikainen, jonka ensimmäinen puoliso oli Johannes Karppinen. Heillä oli kolme lasta, Juho Reittu, Tiina Maria ja Adam Karppinen. Lisäksi Riitalla oli ennen avioliittoa syntynyt tytär Christina, joka kuoli 1,5 kuukauden ikäisenä helmikuussa 1857. Johannes Karppinen kuoli 6. lokakuuta 1866. Heidän yhteisistä lapsistaan Adam Juhonpoika kuoli neljän vuoden ikäisenä vuonna 1868.


Johan Korpela muutti Iisalmelle 2. huhtikuuta 1872. Syyskuun 15. päivä 1872 renki Johan Korpela meni naimisiin talollisen leski Brita Lovisa Hartikaisen kanssa. Riitta oli silloin 12-vuotiaan Reittu Karppisen yksinhuoltaja. Riitta kuoli 42-vuotiaana 30. toukokuuta 1874, jolloin Johan jäi kahdestaan Juho Reitun kanssa. Johan Korpela solmi toisen avioliiton 25. kesäkuuta 1876 Vieremäjärvellä 6. maaliskuuta 1855 syntyneen Anna Sofia Laurintytär Tapanisen kanssa. Heille ei syntynyt yhteisiä lapsia, mutta Juho Reittu kuului heidän perheeseensä. Johan Korpelan kuollessa Juho Reittu oli jo aikuinen mies, ja Anna Sofia Korpela jäi 26-vuotiaana yksin. Renki ja suutari Juho Reittu Karppinen oli naimisissa kaksi kertaa. Ensimmäisestä avioliitosta Matleena Vilhelmiinantytär Ruotsalaisen kanssa hänellä oli kahdeksan lasta. Matleenan kuoltua 52-vuotiaana vuonna 1907 Juho Reittu eli yhdeksän vuotta leskenä ja meni vuonna 1916 avioliittoon talollisen tytär Anna Riitta Eskelisen kanssa. He saivat vielä neljä yhteistä lasta.


	Antti Antinpoika syntyi 7. marraskuuta 1839 ja kuoli „rokkoon “29. maaliskuuta 1850.

	Matti Korpela syntyi 19. marraskuuta 1841 ja kuoli 31. lokakuuta 1903.

	Benjamin syntyi 4. toukokuuta 1844 ja kuoli 15. toukokuuta 1845 tuhkarokkoon.

	Jaakko Silvert Antinpoika syntyi 24. heinäkuuta 1847 ja kuoli 17. maaliskuuta 1850 rokkoon.

	Riitta Loviisa Antintytär syntyi 14. elokuuta 1850. Hän oli vuoden 1880 väestöveroluettelossa niiden pattijokisten joukossa, jotka saivat kunnallista köyhäinhoitoapua, kuten sijoitusta köyhäintaloon, köyhäinkassan tukea tai ropujärjestelmän (rotegång) kautta järjestettyä elatusta. Hän lienee ollut varaton ja työtön eikä pystynyt elättämään itseään. Dokumentissa käytettiin ruotsinkielistä termiä fattighjon.


1890 väestöveroluettelon mukaan Priita oli „ruotuvaivainen “. Se tarkoittaa köyhäinhoitopiirin eli ruodun huollettavaa. Hän asui Pattijoella ja hänellä oli yksi lapsi. Tosin toisissa dokumenteissa hänen esikoisensa oli kuollut jo vauvaiässä.

Riitta Loviisa synnytti kaksi lasta. Heistä ensimmäinen Brita Kaisa Loviisantytär Korpela syntyi 14. lokakuuta 1875 Pattijoella ja kuoli vain 11 päivää myöhemmin. Hän sai vielä Johan Henrikin 3. tammikuuta 1883.

Vuonna 1900 Priita Korpela asui edelleen irtolaisena Pattijoella. Hänellä oli yksi lapsi. Siihen tiedot hänestä päättyvätkin.




2. Anna Sofia Korpela ja John Moilanen

Isäni Aaro Korpelan täti Anna Sofia syntyi 29. tammikuuta 1874 Siikajoella ja kastettiin 1. helmikuuta. Hän muutti jo alle 16-vuotiaana kotoaan Martikkalan tilalle, missä hänestä on maininta vuoden 1890 henkikirjassa. Muu perhe asui edelleen paikassa Huhta, joka sijaitsi Martikkalasta yläjuoksulle päin Siikajoen Ylipäässä. Matkaa talojen välillä on 7–8 km.

Alla on kartta vuodelta 1846. Tarkasti katsomalla siinä näkee paitsi Huhdan, myös Martikkalan.

Vuonna 1893 Martikkalan tilan torppari Antti Hummastenniemi tuomittiin kuolemaan: ”Keväällä mennä vuonna muuan itsellismies Paavolasta ryöstettiin puille paljaille Oulun kaupungin rannassa, jäällä Kiikelin saaren kohdalla, josta rikoksesta täkäläinen raastuvanoikeus kahteen kertaan (toisen kerran sen jälkeen kuin hovioikeus lykkäsi asian uuteen tutkintoon) tuomitsi epäluulonalaisen torppari Antti Hummastenniemen eli Hietaniityn Siikajoen pitäjästä mestattavaksi. Vaan hovioikeus on sen tuomion kumonnut, koska ei ollut hovioikeuden käsityksen mukaan riittävää toteennäyttöä, joten myös Hummastenniemi on vankilasta, jossa hän on ollut tutkinnan aikana, nykyään vapaaksi laskettu.” (Lähde: Louhi 20.10.1893)

Sanomalehti Louhi oli kirjoittanut jo toukokuun 26. päivä Hummastenniemestä: ”Henkensä menettämään tuomittu. Torppari Siikajoelta Antti Hummastenniemi eli Hietaniitty tuomittiin täkäl. raastuvan oikeudessa rääkkäyksestä 3 kuukauden vankeuteen ja ryöväyksestä menettämään henkensä, johon ensi mainittu rangaistus suljetaan.”

Antti Hummastenniemellä oli torpassaan vaimo Liisa sekä yksi poika ja kaksi tytärtä. Hän oli tuomion saadessaan 43-vuotias ja Liisa kaksi vuotta nuorempi. Myöhemmin Antti ja Juho saivat muutetuksi nimensä Niemeksi, mistä ilmoitettiin Wirallisessa lehdessä.

Liekö Martikkalan tapahtumat olleet vaikuttamassa Anna Sofian päätökseen muuttaa Ouluun. Hänestä tuli oululainen 1.11.1893. Hän eli uudessa kotipaikassaan itsellisenä naisena, mutta tarkempia tietoja hänen työstään tai asumisestaan ei ole dokumenteista löytynyt.

Anna Sofian sisar Kaisa Greta muutti Ouluun 2. marraskuuta 1895. Hän muutti edelleen Nivalaan muutama vuosi myöhemmin ja meni siellä naimisiin Antti Jyrkän kanssa. He muuttivat kirjansa Ouluun vuonna 1900 ja Antti lähti Amerikkaan. Kaisa Jyrkkä asui jälleen samassa kaupungissa sisarensa kanssa ja arvata saattaa, että he olivat toistensa kanssa tekemisissä.

Anna ja Juho Moilanen

Maanantaina elokuun 11. päivänä 1902 kirjoitti sanomalehti Kaiku itsellisnainen Anna Sofia Korpelan ja työmies Juho Moilasen avioliittopäätöksestä:

„Kirkollisia ilmoituksia. Avioliittoon kuulutettuja. Työmies Juho Moilanen ja itsellisnainen Anna Sofia Korpela, molemmat Oulun kaupungista. - Työmies Heikki Korva ja neito Edla Mikkonen, molemmat Oulun kaupungista. – Työmies Kalle Pekka Eskelinen Oulun maaseurakunnasta ja neito Hilma Sofia Pukki Oulun kaupungista.

Sama uutinen oli Kalevassa, Louhessa sekä Oulun ilmoituslehdessä. Vihkimispäivästä ei lehdissä kirjoitettu, mutta melko pian heidät vihittiin. Oulun Tuomiokirkkoseurakunnan tiedoista löytyy tieto heidän vihkimisestään. 24. elokuuta 1902: Työmies Juho Moilanen ja nainen Anna Sofia Korpela, mol. Oulun kaupungista. Vihki P. G. Korpi.

Hääkuva on otettu Oulussa elokuussa 1902. Sanomalehdissä mainostetaan ainakin F. Suomelan valokuvaamon laadukkaita kuvia. Tämän valokuvan historia alkoi valjeta MyHeritagen avulla, joka ajoitti sen vuoteen 1903. Kuva on peräisin isäni Aaron kokoelmista. Arvelen, että Moilasen pariskunta vei kuvan mukanaan Yhdysvaltoihin, ja Jenni ja Aukusti saivat ottaa siitä kopion itselleen. Kuva kulkeutui sitten Siikajoelle heidän mukanaan.

Kuva edustaa tyypillistä 1900-luvun alun suomalaista hääkuvausperinnettä. Valokuvaus oli vielä suhteellisen arvokasta, joten hääkuvat otettiin usein ammattilaisen ateljeessa joko vihkipäivänä tai pian sen jälkeen. Morsiamen asu heijastelee kansainvälisiä muotivirtauksia, jotka saapuivat Suomen kaupunkeihin, kuten Ouluun, muotilehtien ja säätyläisten välityksellä.

MyHeritagen tekoäly analysoi Annan vaatetusta: puvun leikkaus - erityisesti rinnan alueen koristelu ja hihojen muoto – viittaa vahvasti 1900-luvun ensimmäiselle vuosikymmenelle (edvardiaaninen aikakausi). Myös sulhasen erittäin korkea pystykaulus oli muotia juuri silloin.

Alkuperäinen fyysinen vedos on todennäköisesti 1900-luvun alun hopeagelatiinivedos. Kuvassa on nähtävissä ajan tuomaa kulumaa: reunoilla on hopeoitumista tai haalistumista, pinnassa on naarmuja ja morsiamen puvun kohdalla on lievää rusehtavaa tahraumaa. Nämä vauriot ovat tyypillisiä yli sata vuotta vanhoille paperivedoksille.

Juho Artturi Moilanen syntyi Oulussa 9. maaliskuuta 1903, joten avioliiton solmiessaan heidän lapsensa oli jo ilmoittanut tulemisestaan. Johan Artturin kastoi P.G. Korpi 22. maaliskuuta 1903. Isä Johanin ammatiksi oli kirjattu rautavaluri. Läsnä tilaisuudessa oli myös Anna Sofian veli August Korpela Siikajoelta sekä Frans Moilanen ja Anna Moilanen. He olivat Anna Sofian miehen Oulussa asuvia sisaruksia.

Juho Iisakki Moilanen oli kotoisin Suomussalmelta. Hän syntyi Maria Juhontytär Kinnusen ja Pekka Pekanpoika Moilasen ensimmäisenä lapsena 7. helmikuuta 1879. Hänellä oli kolme nuorempaa veljeä (Evert, Frans Petter ja Kalle Arvid) sekä kolme nuorempaa sisarta (Anna Liisa, Kaisa Stiina Jokiranta ja Wilhelmiina). Äidin molemmat vanhemmat (Maria Jaakontytär ja Johan Kinnunen) olivat kuolleet jo ennen Juhon syntymää. Mäkitupalainen Pehr eli Pekka Moilanen asui vaimonsa ja seitsemän lapsensa kanssa Suomussalmen kirkonkylällä Roinilan maatilalla. Lähellä heidän tupaansa oli myös lukkarin puustelli. Tieto löytyy väestöveroluettelosta vuodelta 1890.

Moilasen perhe muutti Ouluun 5. joulukuuta 1893 Suomussalmen seurakunnan arkistojen mukaan. Juhon molempien vanhempien „elatuskeino“ oli työnteko. 1895 heidän asuinpaikkanaan oli Oulun Pikisaari, kuten myös vuonna 1900. Silloin työmies Pekka Moilanen sekä hänen vaimonsa asuivat lapsineen Pikisaaren talossa numero 4.

Työmies Pekka Moilasen nimi löytyy myös suuren adressin allekirjoittajien joukosta. Siinä hänkin halusi vastustaa asevelvollisuuslain muutosta. Hänen kuten moni muu nuori mies oli haluton lähtemään sotimaan Venäjän puolesta minne tahansa. Se antoi vauhtia maastamuutolle etenkin Yhdysvaltoihin.

Elämänmenosta Pikisaaressa kertoo Kalevassa ollut kaupungin terveyspoliisin kirjoitus eräästä siivottomasta asukkaasta: „Vaimo (ei leski) Sofia Simenius on ollut talonomistajana Pikisaarella vuodesta 1896 alkaen. Kartano on aina ollut siivottomassa kunnossa. Likaa, jossa on ollut ihmislantaa seassa, on kaadettu pitkin kartanon pihaa, palosolaan, ulkohuoneitten alle ja lisäksi naapurin, pikipolttimon tontille. Kun naapurit silloin minun kehotuksesta panivat aitauksen palosolaan, etteivät he sen kautta saisi heittää likaa heidän tontille, niin vaimo S. on ainakin kahdesti antanut lyödä rikki mainitun aitauksen ja likaa kannettiin sinne vuosikausia.

Jo vuonna 1897 tammikuussa olin minä pakoitettu ilmoittamaan poliisikonttoriin, kuin hän oli, muistutuksesta huolimatta, antanut likaa valua naapurin, Kähkösen tontille. Tunkiohuone on myöskin ollut ilman katosta, minä kuin annoin kuukausimäärän aikaa ja odotin siihen lisäksi vielä neljä kuukautta eikä hän sittenkään vielä laittanut katosta ennen kuin maistraatti määräsi sakon uhalla. Samaten annettiin v. 1898 määräys muutaman asuinhuoneen korjauksesta, mutta korjaamatta se on vielä tänä päivänä. “ Juttu jatkuu vielä, eikä siivottomuuden ongelmaa saatu ratkaistua vielä heinäkuuhun 1901 mennessä. Lähde: Kaleva 24.7.1901

Vuoden 1900 henkikirjan mukaan Sofia Simenius oli merimies Iikka Simeniuksen vaimo, jolla oli kolme lasta. He asuivat talossa numero 2, eli ilmeisesti Moilasillekin oli tämä kuvatun lainen tilanne tuttu.

Varmaankin Anna Sofia ja Juho alkoivat suunnitella Amerikkaan muuttoa melko pian avioliiton solmittuaan. Aukusti asui jo vuonna 1903 Fitchburgissa ja meni siellä naimisiin Jennin kanssa lokakuussa 1903. Ehkä Anna Sofia sai Amerikasta muuttoon rohkaisevia kirjeitä. Jenni ja Aukusti saattoivat lähettää Nielsen&Lundbeckin kalentereita tutustuttavaksi. Niissä oli selkeällä suomen kielellä tarpeellisia ohjeita Amerikkaan aikoville.

Kalenterin tiedoista huomasi, millaiset olot olivat Englannin Liverpoolista Bostoniin menevissä höyrylaivoissa. Republic-niminen laiva oli ihan uusi. Sen kolmannessa luokassa voi matkustaa mukavasti. Ruokaakin on kaikille matkustavaisille, suureen ruokasaliin mahtuvat kaikki. Laivassa oli myös „erityisiä huoneita perheille ja eri osastot naimattomia naisia varten “. Tulkki ja lääkärin palvelut olivat tarjolla matkan aikana. New Yorkiin matkustavalle oli tarjolla valmis junapiletti, vaikka Fitchburgiin ja ystävällinen opastus oikeaan junaan. Bostonissa olisi hyvä olla joku tuttu vastaanottamassa.

„RAUTATIEPILETIT.

Me olemme nyt tilaisuudessa lähettää matkustajamme menopaikkoihin erittäin lyhyessä ajassa kaikille kulmille Yhdysvalloissa. Ne, jotka odottavat tuttavia Suomesta tänne ja tahtovat varustaa heidät rautatiepileteillä, voivat lähettää piletin hinnan meille, tulkoot millä linjalla hyvänsä. Kirjoittakaa ainoastaanmatkustajalle, että hän tänne saavuttua etsii konttorimme, niin annamme piletin hänelle sekä tiedon, milloin juna lähtee ja miltä asemalta. “

Ehkä Jenni ja Aukusti kertoivat kirjeessään elämästä Fitchburgissa, missä oli paljon suomalaisia. Joulun aikaan Rollstone Kirkossa oli juhlavia ja kauniita musiikkiesityksiä tunnin ajan illalla. Pianon ja viulun säveliä ja laulua, runon lausuntaa ja joulutarinan luentaa. Tosin nämä olivat englannin kielellä, joten kaikkea ei ymmärtänyt. Tunnelma oli silti kotoisa ja toi varmaankin mieleen joulut Siikajoen kirkossa. Sopivan talvistakin siellä oli, ihan kuin kotona.

Amerikkaan

Anna Sofian ja Juhon lapsista Juho Artturi ja Anne Sofia syntyivät Oulussa. Anne syntyi lauantaina juhannuspäivänä 24. kesäkuuta 1905. Vähän yli kuukauden päästä tyttären syntymän jälkeen työmies Juho Pekanpoika Moilanen hankki viiden vuoden passin Amerikkaan lähtöä varten. Passin päiväyksenä on 9.8.1905 ja siinä on maininta Suomeen jääneistä perheenjäsenistä, vaimo ja kaksi lasta. Siihen oli tavan mukaan merkitty myös uskonto (Lut).

26-vuotiaan Juhon lähtöpäivä Suomen Hangosta oli 16.8., määränpäänä Fitchburg. Laiva Suomesta Englantiin oli Arcturus. Englannista White Star Linen Republic- postilaiva kohti Bostonia lähti 25.8. ja saapui perille 2. syyskuuta 1905. Kokonaishinta matkalle oli 38 USD. Häntä vastassa oli vaimon veli August Korpela osoitteessa 2 Kelley avenue, Fitchburg Massachusetts. Dokumentin mukaan John ei ole ollut vankilassa, köyhäintalossa tai hoidettavana mielisairauden takia, taikka minkään hyväntekeväisyysjärjestön tukemana. Hän ei ollut polygamisti eikä anarkisti ja oli mentaalisesti ja fyysisesti terve. Hän ei ollut myöskään epämuodostunut tai vammautunut.

Juhosta tuli Amerikkaan muuton myötä John. Hän asettui asumaan Fitchburgin kaupunkiin, missä oli vuonna 1900 asukkaita 31531. Boston oli suurkaupunki, asukkaita yli puoli miljoonaa. New Yorkissa asui 3,4 miljoonaa ihmistä, joista Manhattanilla 1,850,093. Oli siinä ihmisvilinässä siirtolaisella ihmettelemistä.

Anna Sofia hankki viiden vuoden passin 11. toukokuuta 1906. Siirtolaisinstituutin passiluettelossa hänen nimensä oli kylläkin Aina Sofia ja syntymäaika 28.01.1974. Hän oli dokumentin mukaan työmiehen vaimo, jonka kotipaikka oli Oulu. Samaan passiin oli merkitty lapset Johan s. 1903 ja Anna s. 1905. Mies Amerikassa.

Perheen matka Suomesta alkoi 23.5.1906 Polaris-nimisellä laivalla. Lähtöpäivä Englannista oli 30.5. Valtamerilinjan nimi oli White Star Line ja laiva New Yorkiin oli Majestic. Määräpaikkakunnaksi merkittiin Fitchburg. Matkan hinta kokonaisuudessaan oli 22 USD. Dokumentissa oli huomautus: „Mk Johan A. ja Anne S. Moilanen. Hinta! “

Siirtolaisinstituutin matkustajaluetteloissa on erikseen vielä Anne S. ja Johan A. Moilasen matkustajatiedot. Niissä molemmissa on sama huomautus hinnasta.

Yleisimmin hinnat olivat Suomen markoissa, mutta myös veloitukset dollareissa vaihtelivat. Anna Sofia ja lapset saivat varmaankin perhehytin, mikä saattoi vaikuttaa hintaan. Näyttäisi, että hinta äidiltä ja kahdelta lapselta olisi ollut yhteensä 66 USD. Sen aikaisen vaihtokurssin mukaan tämä vastasi noin 350 Suomen markkaa.

Fitchburgissa

Vuoden 1910 väestönlaskennan dokumentista ilmenee monta kiintoisaa seikkaa: Perhe asui vuokralla osoitteessa 108 Pacific street. Johnin ammattina oli työmies, työpaikkana valimo. Hän osasi lukea ja kirjoittaa. Lisäksi hän oli jo englannin kielen taitoinen. John ei ollut työttömänä edellisvuoden aikana. Perheen pään vaimo Sophia A. osasi myös lukea ja kirjoittaa. Hän puhui vain suomea eikä ollut työelämässä neljän lapsen äitinä. Lapsista vanhin, John A. oli aloittanut koulunkäynnin syyskuun 1909 jälkeen. Anne S., Rauha D. ja Enni E. eivät olleet koulussa vielä.

John oli muuttanut Yhdysvaltoihin vuonna 1906, Sophia, John A. ja Anne seuraavana vuonna. Heillä kenelläkään ei ollut Yhdysvaltain kansalaisuutta. Heistä kenelläkään ei ollut sokeutta molemmissa silmissä eikä kuuroutta tai mykkyyttä, mikä mainittiin dokumentissa erikseen.

Tässä on kaksi valokuvaa, jotka löytyivät isäni Aaro Korpelan pöytälaatikosta. Niistäkään en hänen eläessään koskaan kysynyt, mutta onneksi kuvissa näkyi valokuvaamoiden leimat.

Vasemmanpuoleinen kuva on otettu Richard Kauton kuvaamossa osoitteessa 165 Charles street. Ainakin vuosina 1911–1913 sijainti oli tässä osoitteessa. 1914 kuvaamo oli siirtynyt osoitteeseen 811 Main street.

Toisessa kuvassa ovat Anna Sofia Moilanen ja hänen lapsensa Anne, Enni, Rauha ja John. Kuvauspaikkana on Selma S. Leemanin kuvaamo osoitteessa 368 Main Street Fitchburg. Enni kuoli kurkkumätään lokakuussa 1915. Kuva on otettu ehkä saman vuoden aikana.

Marraskuun 6. päivänä 1914 Raivaajassa kirjoitettiin Selma S. Leemanin vapaaehtoisesta konkurssista. Niinpä kuva on otettu ennen sitä. Ehkä kesällä 1914.

Perheen kuopus Peter syntyi joulukuun 20. päivänä 1915, pari kuukautta Ennin kuoleman jälkeen.

Netistä löytyvästä I maailmansodan kutsuntakortista näemme, että Anna Sofian mies John oli keskimittainen ja hänellä oli ruskeat hiukset ja siniset silmät. 1917–1918 aikoihin hänen osoitteensa oli 84 Pacific Street. Sotaan hänen ei tarvinnut lähteä.

Johnin kuolema

John Moilanen kuoli varhain aamulla marraskuun 13. päivä 1922 Burbankin sairaalassa kirurgisen operaation jälkeen. Fitchburg Sentinel kirjoitti samana päivänä hänen työstään muovaajana (molder) jajäsenyydestään muovaajien yhdistyksessä. Häntä jäivät suremaan vaimo Mrs. Sophia Moilanen, neljä lasta, John. A., Annie S., Rauha D. ja Peter A. Moilanen, hänen vanhempansa, kolme veljeä ja kaksi sisarta Suomessa. Hautajaiset pidetään keskiviikkona klo 2 iltapäivällä. Hänet haudataan Forest Hillin hautausmaalle.

Fitchburg Sentinel julkaisi lauantaina 18.11. Mrs. Moilasen ja lasten kiitokset kaikille ystäville ja Mr. Moilasen työtovereille, jotka auttoivat surun keskellä.

Poimintoja väestönlaskennoista, joita tehtiin USA:ssa 10 vuoden välein:

Vuoden 1920 väestönlaskenta suoritettiin yhden kuukauden aikana alkaen 5.tammikuuta. Moilasen perhe asui edelleen osoitteessa 84 Pacific street, missä he olivat vuokralla. Perheenpää John osasi englantia ja mainittiin vielä, että hän osasi lukea ja kirjoittaa. Hän oli palkkatöissä muovausliikkeessä (moulding shop). Hänellä ei ollut vielä Yhdysvaltain kansalaisuutta, mutta asiakirjat oli jätetty.

Hänen vaimonsa Sophia Moilanen ei ollut työelämässä. Hän ei osannut puhua englantia, eikä hän ollut hakenut USA:n kansalaisuutta. Lapsista John, Annie ja Rauha kävivät koulua, ja he osasivat puhua englantia. Äitinsä ja isänsä tavoin he olivat luku- ja kirjoitustaitoisia. 4-vuotiaan Peterin taitoihin ei dokumentissa otettu kantaa.

1930 väestönlaskennassa 56-vuotias perheenpää leskirouva Anna S. Moilanen asui kolmen lapsensa kanssa vuokralla osoitteessa 132 Highland Avenue Fitchburg. He maksoivat vuokraa 15 dollaria kuussa. Sofia osasi tässä vaiheessa jo puhua englantia. Hänellä ei ollut ammattia eikä hän ollut ansiotyössä. Lapsista John ja Rauha olivat töissä. Johnilla oli Yhdysvaltain kansalaisuus. Peter oli koululainen. Mainittiin vielä, että perheellä ei ollut radiovastaanotinta toisin kuin monella naapurilla.

1940 perheenpäänä oli Rauhan aviomies Walter Reynolds. Perhe asui osoitteessa 33 Gage street, Fitchburg. Sophie Moilasella ei ollut Yhdysvaltain kansalaisuutta. Mainittiin, että hänen koulutuksenaan oli kuusi luokkaa kansakoulua. Hän ei ollut työssä eikä työnhakijana ja sai tuloja muista lähteistä. Työhistoriaa Sofialla ei ollut ja hänen tehtävänsä oli kotityöt.

Rauhan tulot vuonna 1939 olivat 1300 ja Walterin tulot 1800 dollaria. Peter oli ansainnut 1100 dollaria. He kaikki kolme olivat olleet töissä edellisvuonna 52 viikkoa.

Vuoden 1950 Yhdysvaltojen liittovaltion väestönlaskenta suoritettiin huhti- ja toukokuussa. Perheenpää Peter Moilanen oli 34-vuotias ja äiti Anna S. Moilanen 76 vuoden ikäinen. He asuivat nyt osoitteessa 33 Day street. Anna Sofia ei ollut vieläkään Yhdysvaltain kansalainen. Hän teki kotitöitä. Samassa osoitteessa asui myös Walter C., Rauha D. ja heidän 7-vuotias William-poikansa.

Anna Sofian kuolema

Anna Sofia Moilanen kuoli 84-vuotiaana 11. tammikuuta 1959. Fitchburg Sentinel kirjoitti 13. tammikuuta 1959 hänen hautajaisistaan. Arkun kantajina toimivat George Korpela, Gordon Cochrane, Wallace Reynolds ja George Flagg.

George eli Yrjö oli isäni Aaron veli, Mr. Cochrane oli isäni serkun Vieno Eleanor Hillin aviomies. Wallace Reynolds oli Rauha Dagmar Moilasen aviomiehen kaksoisveli ja George Flagg, Walter Reynoldsin sisaren Ruth Flaggin aviomies.

Mrs. Moilasen hauta on Forest Hillin hautausmaalla.

Gage Street 33

Moilasen perhe asui pitkään vuonna 1910 rakennetussa talossa, missä oli runsaasti tilaa. Vuoden 1950 paikkeilla talo lienee ollut peruskorjattavana, ja siksi he tilapäisesti asuivat Day streetillä. Anna Sofian talossa Gage Streetillä on seitsemän makuuhuonetta ja kaksi kylpyhuonetta. Lämmitysmuotona ainakin vuonna 2021 oli kaasu. Kiinteistö on viimeksi ostettu hintaan 295 000 $ (+7.3 %). Kaupat tehtiin elokuussa 2021.

Tässä on Mrs. Sophia Moilanen 75. syntymäpäivänä tammikuussa 1949. Kuvan on isälleni Aarolle lähettänyt Yrjö Korpela.

2.1 Johan Artur (John Arthur) Moilanen ja Doris Simpson McCaslin

Isäni Aaron serkku Johan Artur Moilanen syntyi Oulussa 9. maaliskuuta 1903. Hän oli vanhin Moilasen perheen lapsista. Pikkusisko Anne syntyi, kun hän oli vähän yli 2-vuotias. Vuoden 1905 elokuussa hänen isänsä Juho matkusti Yhdysvaltoihin, missä häntä odottivat Anna-äidin veli Aukusti vaimoineen. Äiti matkusti lasten kanssa perässä seuraavana keväänä.

Moilasen perheen uusi koti oli Massachusettsin osavaltiossa Fitchburgin kaupungissa. Johan Arturista tuli uudessa kotimaassa John Arthur. Sukunimi Moilanen joissakin virallisissakin dokumenteissa muuntui nimeksi Mailanen. Lieneekö se ollut helpompi lausua, vai tuliko kirjoitusvirhe.

Johnille syntyi Annen lisäksi vielä kolme nuorempaa sisarusta. Rauha Dagmar oli häntä neljä vuotta nuorempi. Ennin syntyessä hän oli jo melkein kahdeksan vuoden ikäinen ja tämän pikkusisaren kuollessa täyttänyt 12 vuotta. Pian Ennin kuoleman jälkeen perheeseen saatiin vielä nuorimmainen Peter joulukuussa 1915.

Koulu

John kävi koulua Fitchburgissa, varmaankin aluksi Edgerlyn Normaalikoulussa kuten sisarensakin. Vuoden 1910 väestönlaskennan dokumentista ilmenee, että hän oli aloittanut jo koulunkäynnin. 1918 hän siirtyi Fitchburgin oppikouluun.

Hän menestyi koulussa hyvin. Tästä todisteena toisen vuoden opiskelijoiden kunniamainintalista, missä hän oli mukana. Fitchburg Sentinel -lehdessä oli 19. kesäkuuta 1919 juttu lukion päättäjäisjuhlasta, missä julkistettiin kunniapalkinnot ja eri luokkien oppilaiden menestyneiden oppilaiden nimet. „HONOR AWARDS ANNOUNCED AT COMMENCEMENT AT HIGH SCHOOL“

Urheilukilpailuja

Kaksi päivää myöhemmin 21. kesäkuuta samassa lehdessä oli artikkeli luokkien välisestä kisasta: „Sophomores Too Strong Fort he First Year Men“.

Sophomore tarkoitti High Schoolin toisen luokan oppilaita ja ensimmäisen luokan oppilaita kutsuttiin nimellä Freshmen. He olivat 15- tai 16-vuotiaita, mikä on hyvä huomata, kun arvioidaan heidän tuloksiaan yleisurheilussa. Sophomoret voittivat melkein kaikki lajit nuorten miesten kilpailussa.

Ensimmäisenä oli ohjelmassa kolmen mailin viestinjuoksu, jonka neljättä osuutta John juoksi. Joukkueessa oli 12 miestä. Kisa oli jännittävä alusta saakka. Freshmen johti kisaa ensimmäiset puolitoista kierrosta, mutta sen jälkeen Sophomoret ottivat kärkipaikan, minkä pitivät maaliin saakka. Voitto irtosi ajalla 12 minuuttia 30 sekuntia. Freshmen hävisi heille lopulta puoli minuuttia. Jokainen mies juoksi siis noin 400 metriä aikaan 62 sekuntia.

Köydenvedossa Sophomoret olivat ylivoimaisesti parempia. Lehtijutussa mainittiin, ettei laji sen takia ollut lähestulkoonkaan kiinnostavaa seurattavaa.

Baseballista kehkeytyi jännittävä kilpailu, jota artikkelissa kuvaillaan tarkasti. Se oli jopa yksi parhaista otteluista, joka sillä kentällä oli nähty. Sophomoret olivat pelanneet joukkueena jo kokonaisen vuoden ja se auttoi heidät voittoon.

Freshmen sai ainoan voittonsa 100 jaardin juoksussa. Voittajan aika oli 11 sekuntia (matka siis 91,44 metriä). Viimeisenä lajina oli korkeushyppy, jonka voitto meni Sophomoren edustajalle. Hän ponkaisi neljä jalkaa yhdeksän tuumaa (175,26 cm).

Kisa käytiin iltapäivällä. Illalla koulun juhla jatkui kolmannen vuosikurssin järjestämällä ohjelmalla. He esittivät näytelmän ja musiikkia. Virvokkeita oli tarjolla ja tanssittiin klo 11 saakka. Ylimmän luokan oppilailla oli tilaisuudessa mukana omia ystäviä.

22. kesäkuuta 1921 kirjoitti Fitchburg Sentinel seuraavan päivän kisaohjelmasta: „juoksijat ottavat yhteen huomenna 15 mailin kilpailussa “. Vuosittainen High Schoolin junioreiden ja senioreiden välinen kisa alkaisi seuraavana päivänä klo viisi iltapäivällä. Joukkueet oli valittu. Kummassakin tiimissä oli 30 juoksijaa, ja lisäksi viisi varamiestä. Jokainen osanottaja juoksee puoli mailia. Viestinjuoksuun kaavailtiin menevän korkeintaan 75 minuuttia. Joukkueiden juoksujärjestystä ei saanut muuttaa. John Moilanen juoksi numerolla 23. Miten kisassa kävi, siitä ei löytynyt uutista, valitettavasti.

High School-senioreiden teatteriesityksiä

The Boston Globe kirjoitti lauantaina 5. helmikuuta 1921 Fitchburgin koulun näytelmäkerhon näytännöstä, joka oli edellisenä iltana Cumings Theatressa. Tässä otsikko:

„PLAYS BY FITCHBURG HIGH IN ENGLISH AND FRENCH.“

Koululaiset esittivät lyhyitä näytelmiä sekä englanniksi että ranskaksi. John Moilanen oli mukana kuudennessa näytöksessä. „Quits“ oli Abbie Farwell Brownin yksinäytöksinen komedia. Näyttämönä oli tyttöjen olohuone sisäoppilaitoksessa. Kolme tyttöä ja kaksi poikaa esiintyivät rooleissa. Kaikissa seitsemässä näytöksissä musiikista vastasi High Schoolin oma orkesteri.

Valmistuminen ja koulun vuosikirja

Alkukesästä 1921 John valmistui neljän vuoden opiskelujen jälkeen High Schoolista. Hän oli 18-vuotias nuorukainen, joka oli mukana tekemässä vuosikirjaa. Näitä kirjoja onneksemme on tallennettu, ja ne löytyvät netistä: archive.org/details/boulder1921fitc/page/32/mode/2up.

Tässä kuva koulun toimituskunnasta. John poseeraa alarivissä, kolmantena oikealla.

Toisessa kuvassa on „Rohkea kiharatukkainen soturi “.


„Johnie on kyllä naisten nallekarhu ja voi pojat noita hiuksia! Frankin autossa ajaessaan hän kyllä saa naiselliset aallot, mutta hän ei voinut olla samaa mieltä C.T.:n kanssa kannustushuutojen johtamisesta. Class Bookin apulaispäällikkönä hän oli siellä tavaroiden kanssa. Tunnettu mieltymyksestään Junioreihin sekä kultaisista hampaistaan ja laineikkaista hiuksistaan. “ (Google kääntäjän tekstiä). Ehkä tuo Frankin autossa ajaminen viittaa hulmuaviin hiuksiin.

Vuosikirjassa oli kuviteltu, mitä voisi tapahtua itse kunkin elämässä vuonna 1947. Ilmeisesti Johnin hiukset innoittivat, sillä hänen sanottiin olevan uusimman itsekäynnistyvällä moottorilla varustetun Marcel-waverin keksijä. Madelyn puolestaan oli kirjoittanut jutun: menin naimisiin Marcel waverin kanssa ja „Now I am all at sea“. Se tarkoittaa todella hämmentynyttä oloa.

Luokan tapahtumista kirjoitettiin päiväkirjan tyyppistä kronologiaa. Joulukuun 10. päivä 1920 teksti oli seuraavanlainen: ”Moilanen, jonka Marcel-aallot herättävät tyttöjen keskuudessa melkoista huomiota, tekee debyyttinsä ensiluokkaisena amatöörinäyttelijänä. Madelyn Wyman itkee kauniisti Johnin olkapäätä vasten.” Marcel-tyyppiset kiiltävät hiukset olivat 1920-luvulla muotia.

The Boston Globe -lehti kirjoitti lauantaina 21. toukokuuta 1921 Fitchburg High School senioreiden teatteriesityksestä. Edellisenä iltana näytelmää oli Cumingsin teatterissa katsomassa noin 900 ihmistä. Näytelmän nimi oli Pomander walk. Koulun vuosikirjan mukaan toinen näytös oli vielä lauantai-iltana. Toisesta näytöksestä oli Fitchburg Sentinelissä laaja artikkeli maanantaina 23. toukokuuta. Otsikkona oli „jälleennäkeminen onnistuneen näytelmän jälkeen “. Jutussa ylistettiin näyttämön kauneutta, valaistuseffektejä, harmonista värimaailmaa sekä poikien ja tyttöjen pukuja. Kokonaisuus oli hyvin lähellä ammattilaisten esitystä. John Moilanen näytteli erinomaisesti entistä hovimestaria.

Toista näytöstä katsomassa oli esiintyjien ystäviä sekä lukuisia kolmen alemman luokan oppilaita. Aikaisemmin koulusta valmistuneet, ja silloin vastaavanlaisia näytelmiä esittäneet saivat teatterissa kunniapaikat. Näitä ohjelmanumeroita oli ollut useina perättäisinä vuosina.

Teatteriesityksen jälkeen näyttämö siivottiin ja Lyric -orkesteri alkoi soittaa tanssimusiikkia. Juhlassa tarjottiin virvokkeita. Noin sata ihmistä oli mukana. Jälleennäkeminen oli niin nautittavaa, että kaikki toivoivat tapahtuman toistuvan vuosittain.

Vitsit varmaan naurattivat näitä nuoria. Sanailuja oli kerätty vuosikirjaan. Tässä Madelyne Wymanin ja Johnin huumoria:

M.Wyman : Mitä pidät minun kiireellä tehdystä vanukkaastani?

J. Moilanen: Sen betonin kovettuminen on varmaan kestänyt kuukauden.

„Kolme vuotta ja 10 kuukautta meni sen tosiasian osoittamiseen, että olemme paras luokka tässä koulussa ikinä. “Näin kirjoitettiin vuosikirjassa, jonka toimituskunnassa John oli mukana ihan apulaistirehtöörinä.

Kun John valmistui, Anne oli jo sofomoori. Rauha oli high schoolin ensimmäisellä luokalla ja asiaankuuluvasti isompien silmätikkuna.

Koulun jälkeen

John Arthur Moilasen isä kuoli marraskuun 23. päivä 1922 ja pikkusisko Anne 21. elokuuta 1928. Huhtikuun 1. päivä 1930 väestönlaskennasta ilmenee, että hän asui Fitchburgissa yhdessä äitinsä, Rauhan ja Peterin kanssa. Osoite oli Highland Avenue 132. John oli toimistovirkailija ja hänellä oli työpaikka.

1935 hän asui Framinghamissa osoitteessa 277 Concord, ja oli työntekijänä jossakin, mutta tarkempaa tietoa työstä ei ole löytynyt.

Vuosiin ei Johnista kirjoitettu lehdissä mitään, kunnes vuonna 1936 pidettiin 15-vuotisluokkakokous. Tapahtumasta oli juttu Fitchburg Sentinelissä tiistaina 23.6.: „Class of 1921 Makes Merry At Oak Hill.“

Juhla oli edellisenä iltana. Ohjelmassa oli päivällinen ja tanssia. Mukana olleiden nimet julkaistiin lehdessä. Monet olivat juhlassa puolisoineen, joten osallistujia oli paikalla yli 40.

Avioliitto. John ja Doris

John meni naimisiin 34-vuotiaana kolme vuotta vanhemman Doriksen kanssa. Avioliitostaan he olivat virallisesti ilmoittaneet 29. toukokuuta 1937. John oli dokumentin mukaan ammatiltaan värinmäärittelijän assistentti, mitä se sitten tarkkaan ottaen tarkoittaakaan. Doris puolestaan oli tilastovirkailija.

Doris S. Simpson syntyi Englannissa 23. kesäkuuta 1900. Yhdysvaltoihin hän muutti perheensä mukana vuonna 1910. Vuoden 1920 väestönlaskennan dokumentissa hän asui Hopedalen kaupungissa Massachusettsissa. Hän toimi myyjänä koneliikkeessä. Samassa taloudessa olivat perheen pää John William ja hänen vaimonsa Jane Ann Simpson. He olivat tuolloin 50- ja 52-vuotiaita.

Fitchburg Sentinel kirjoitti 17. heinäkuuta 1937: Rouva Jane A. Simpson Framinghamista on ilmoittanut tyttärensä rouva Doris Simpson McCaslinin menneen naimisiin John A. Moilasen kanssa, joka on Rouva Sophie Moilasen poika 36 Clinton kadulta tästä kaupungista. Seremonia pidettiin kesäkuun 10. päivänä Nashuassa New Hampshiressä. Vihkimisen suoritti Earl F. Nauss Congregational kirkossa. Herra ja rouva Moilanen asuvat osoitteessa 187 Grand Street, Framingham.

Doris Simpson McCaslin oli leski avioituessaan Johnin kanssa. Hän meni 21-vuotiaana naimisiin Hopedalessa Donald A. McCaslinin kanssa. Häät oli merkkitapahtuma, josta kirjoitettiin Boston Daily Globe -lehdessä 1. kesäkuuta 1921. Sukulaisia ja ystäviä oli paikalla yli sata todistamassa heidän vihkimistään. Rannikolle suuntautuvan häämatkan jälkeen McCaslinit asettuisivat asumaan Hopedalin kaupunkiin yhteiseen kotiin.

Heille ei syntynyt lapsia. Donald kuoli 35-vuotiaana äkillisesti aivoverenvuotoon 4. huhtikuuta 1932. Sitä ennen hän oli sairastanut munuaissairautta (Interstitial Nephritis) puolen vuoden ajan.

The Indianapolis Star kirjoitti 5. huhtikuun numerossa Donaldista, joka oli toiminut myyntimiehenä Framinghamissa Dennison Manufactoring yhtiössä. Hänet oli siirretty Indianapolisiin yhtiön toimesta kaksi vuotta aikaisemmin. Donald oli ollut yhtiön palveluksessa yli 10 vuoden ajan. Ennen sitä hän oli Yhdysvaltojen laivastossa, missä hän oli palvellut maailmansodassa. Läheisimmät suremaan jääneet olivat hänen vaimonsa Doris, äitinsä Anna ja sisar Barbara Hopedalista sekä veli Stanley, joka asui Worcesterissa.

Vuonna 1941 toisen maailmansodan kutsunnoissa John mitattiin ja punnittiin. Hän oli 5 jalkaa ja 10 tuumaa, eli noin 178 cm pitkä ja hän painoi 157 paunaa eli noin 71 kg. Hiukset olivat ruskeat ja silmät siniset.

Hän työskenteli Roxbury Carpets-yhtiössä Framinghamin Saxonvillessä ja asui vaimonsa Doris S. Moilasen kanssa Framinghamissa.

Mahdollisesti hänen ei tarvinnut lähteä sotaan. Yleensä sotaveteraanit huomioitiin myöhemmin, mutta tällaisesta ei ole Johnin kohdalla dokumentteja olemassa.

Fitchburg Sentinel kirjoitti 12. tammikuuta 1959 Johnin äidin Mrs. John Moilasen edellisenä päivänä tapahtuneesta kuolemasta. Häntä jäivät suremaan tytär ja kaksi poikaa. Mrs. Walter C. Reynolds ja Peter O. asuivat Fitchburgissa ja John A. Framinghamissa. Lisäksi oli surijoiden joukossa yksi lapsenlapsi. 1960 Kaupunkihakemiston mukaan Doris ja John asuivat Framinghamissa osoitteessa 24 Arch. Hänen ammatikseen oli kirjattu employee eli työntekijä.

Worcester Telegram kirjoitti Johnin veljen kuolemasta 24. maaliskuuta 1976. Peter O. Moilanen oli toisen maailmansodan veteraani. Hän kuoli Burbankin sairaalassa 60-vuotiaana. Lähimpinä häntä jäivät suremaan vaimo Lumina (Cormier) sekä veli John A. Moilanen Framinghamista ja sisar Rauha Reynolds Floridan Miamista.

Kirje Amerikasta selventää Johnin ja Doriksen elämän loppuvaiheita

Heinäkuun 25. päivä vuonna 1986 sain kirjeen Yrjö-sedältä. Sen oli oikeastaan kirjoittanut hänen vaimonsa Taimi, joka jo niihin aikoihin huolehti Yrjön puolesta yhteydenpidot sukulaisiin. Kirjeessä hän kertoi myös Yrjön serkusta Johnista ja hänen vaimostaan Doriksesta:

„Viime viikolla me mentiin katsomaan Yrjön serkkua ja hänen vaimoaan. He asuvat Framingham Mass. Autolla meidän talolta heille ottaa ajaa yhden tunnin. Hänen nimi on John Moilanen. Hänen äitivainaja oli Yrjön isän sisko. John Moilasen vaimolla on syöpä. Ei tiedetä, kuinka kauan hän saapi vielä elää. Vaimo ei ole suomalainen. Hänen nimensä on Doris. Aina ollut oikein mukava ihminen. Ei heillä ole ollut koskaan lapsia. Heillä on oikein kaunis oma koti ja kauniilla seudulla. John täytti viime maaliskuussa 83 vuotta. Vaimo täytti nyt kesäkuussa 86 vuotta. Tällä Johnilla on yksi sisko ja hän asuu etelävaltiossa, siis Floridassa. Hänellä elää vielä hänen miehensä ja heillä on yksi poika. Ei hän ole naimisissa. Hän on vanha poika. Täytti viime tammikuussa 43 vuotta.

John Moilasen vaimo on ylhäällä joka päivä ja tekee töitä. Huono muisti hänellä myös on. Melkein kaikki hänen vatsa leikattiin pois häneltä viime joulukuussa. Tavallisia ruokia hän ei voi nyt syödä. Hän käyttää nyt vain juomaa joka päivä (liquid), jossa on kaikki mitä ihmisen ruumis tarvitsee. Tämä on hänen lääkärinsä määräämä. Apteekista John sitä ostaa. Se tulee kannussa (in a can). Hyvältä se haisi, ja hän sanoi, että se maistu hyvältä, kun siinä on kaffin maku. Monta eri (flavors) se tulee kuulemma. Hän tykkää tästä kaffin mausta paremmin.

John on niin huolissaan vaimostaan. He ovat olleet tänä vuonna tuli 49 vuotta, kun he menivät naimisiin. Kolme serkusta meni naimisiin samana vuonna 1937. Me aloitimme sen. Meidän hääpäivämme on huhtikuun 3. päivä. John Moilasen on kesäkuussa. Hänen siskonsa Rauha Reynolds on elokuussa. Ensi vuonna me kaikki vietämme meidän 50 eli kultahääpäiväämme, jos saa elätä. Kyllä oli häitä sinä vuonna.

Rauha Reynolds, Johnin siskolla on toiskielinen mies. Ei hän ole suomalainen. Eikä hän, eikä heidän poika puhu suomea. John Moilanen ei voi enää ajaa autoaan tänne meille. Hänen näkö on tullut niin huonoksi. Kotonsa ympärillä hän vähän ajaa ja tekee asiansa. Silmissä ei ole mitään vikaa. Hänen silmälääkärinsä sanoi, että se on sitä vanhuutta, ja ei hänen lääkärinsä voi hänelle tehdä mitään. Silmälasit vähän auttaa, mutta ei paljon, hän sanoi meille. Oikein mukava serkku on John.

Sitten tällä Johnilla ja Rauhalla oli yksi veli, Peter Moilanen. Hän asui Fithcburg Mass. Hän oli nuorin heistä. Hän kuoli monta vuotta sitten. Hänen vaimonsa, joka ei ollut suomalainen, kuoli vuosi sitten. Hänessä oli syöpä. Ei heillä ollut lapsia. Peter Moilanen kuoli, kun hänessä oli (aneurysma) bubble in aorta. En tiedä, mikä tämä on suomen kielellä. Tämä bubble hänen aortassa meni rikki ja Peter kuoli heti. John Moilasessa on tämä vika myös, mutta ei niin paha kuin oli veljellään. Johnin lääkäri hoitaa tätä asiaa. Oliskohan tämä vika suvussa, kun molemmilla veljillä on tämä vika? Mikä on tämä aneyrysma suomen kielellä Juhani? Tätä sanaa ei ole minun suomalaisessa sanakirjassani. Tämä vika on vaarallista, kenellä se vaan on.

On se totta, että Yrjö setäsi oli mukana Bostonin maratonilla vuonna 1934. Me toivomme, että saatte olla terveenä. Me nyt jäämme odottamaan Juhanilta kirjettä. Ole hyvä ja kirjoita se sinun koneellasi. Me saamme siitä paremmin selvä, please. Hei, hei nyt. We love you. Rakkaudella ja lämmöllä muistelemme teitä aina täällä. Kirjoitellaan. Ei ole Juhani liian utelias, kun kyselet asioita meiltä. Puhutaan niistä, kun tulemme Suomeen. Vai onko kiire tietää näistä? Setäsi Yrjö ja Taimi“

Tämän kirjeen jälkeen Doris ei enää pitkään elänytkään. Hän kuoli syyskuussa 1986 Hän oli kuollessaan 86 vuoden ja kahden kuukauden ikäinen. John kuoli 87-vuotiaana 21. marraskuuta 1990. Heidät on haudattu Framinghamiin Edgell Grove Cemeteryyn.

2.2. Anne Sofia Moilanen

Isäni Aaron serkku Anne Sofia Moilanen syntyi Oulussa juhannuspäivänä 24. kesäkuuta 1905. Hän sai kasteen 9. heinäkuuta. Kaisa Moilanen (Juhon sisar) oli yksi hänen kummeistaan. Anne oli Annan ja Juhon lapsista toiseksi vanhin.

Tässä sukuinfografiikassa Annen kuva on peräisin Fitcburgin lukion vuosikirjasta vuodelta 1924. MyHeritage on mielestäni onnistuneesti korjaillut alkuperäistä haalistunutta otosta.

Annen Isä Juho alias John matkusti Amerikkaan elokuun puolessa välissä 1905, jolloin Anne oli alle kahden kuukauden ikäinen vauva. Äiti Anna Sofia ja lapset tulivat perässä toukokuussa 1906. Perhe asettui asumaan Fitchburgin kaupunkiin, missä ennestään oli tuttua väkeä, ainakin Korpelan Jenni ja Aukusti.

Anne sai vielä kolme nuorempaa sisarusta. Rauha Dagmar syntyi 1907, Enni 1910 ja Peter 1915. Perhettä kohtasi suuri suru syksyllä 1915, kun Enni kuoli kurkkumätään vain neljän vuoden ikäisenä.

Normaalikoulu

Anne oli sisarensa kuoleman aikaan kotikaupunkinsa normaalikoulussa, jota kutsuttiin nimellä Edgerly School.

Raivaaja-lehden mukaan koulu oli aloittanut toimintansa vuonna 1895 ja sen johtajana (superintendentti) toimi pitkään Joseph Edgerly. Koulu toimi samalla periaatteella kuin kansakouluopettaja seminaarit Suomessa (ja myöhemmin normaalikoulut). „Tytöt, jotka käyvät normaalikoulua voivat saada asunnon, ruuan ja puhtauden neljällä dollarilla viikon, joten sekään puoli ei ole hinnalla pilattu.“

(Raivaaja 10.6.1911)

Moilasen tyttärillä oli hyvä lauluääni. Molemmat esiintyivät laulajina juhlissa. Heidät mainitaan Fitchburg Daily Sentinel -lehden laajassa artikkelissa 29.toukokuuta 1918. Vielä nykyäänkin Amerikassa vietetään Memorial Day juhlapäivää sodissa kuolleiden muistoksi. Keväällä 1918 päivä oli erityinen amerikkalaisten osallistuttua ensimmäisen maailmansodan taisteluihin Saksassa.

Annie esitti muutamien luokkakavereidensa kanssa laulun nimeltä Memorial flowers. Hän oli koululainen, joka täyttäisi kesäkuussa 13 vuotta.

Oppikoulu

Isä John Moilanen kuoli vuonna 1922. Anne opiskeli silloin Fitchburgin High Schoolissa, mistä hän valmistui 1924. Koulun vuosikirjassa kerrotaan, että häntä kutsuttiin nimellä Annie (Pseudonym). Hänen mielialibinsa (favorite alibi) kuului: „Last night---“

Annie tekee vaikutuksen naisellisuudellaan. Hänen suosikkipaikkansa on tiskin takana (tarkoittanee myyntitiskiä). Ja mahtaneeko hänestä koskaan tulla eksperttiä puuteroinnin ja meikkaamisen alalla? Saattaa olla, että tässä teen käännösvirheen. Anniesta todettiin kuitenkin, että hän oli „omistautunut Armolle “, mikä tarkoittanee hengellisyyttä. Ehkäpä vakaumuksen takia hän ei maalannut tai puuteroinut kasvojaan. Hänen mottonaan oli:” kuinka ihanaa on tehdä ne asiat, jotka pitääkin”. Koulukaverit arvostivat hänen reiluuttaan. Hän on neljän kouluvuoden ajan ollut kohtelias, ystävällinen ja uskollinen.

Hän kehittää arvomaailmaansa opiskelemalla käytännön myyntityötä Goodnow`ssa ja jakaa aikansa tämän opiskelun ja koulunkäynnin välillä, hyväksyen molemmat sellaisenaan.

Annie oli oppikoulun kaupallisella linjalla. Hän oli mukana kurssikirjatoimikunnassa. Vuosikirjan esipuheessa selitetään lukijalle kirjan tarkoitusperiä ja toimintaperiaatteita: „Tämä kirja tarjoaa ainoan tallenteen, jonka vuoden 1924 valmistuva luokka jättää jälkeensä toiminnastaan, kiinnostuksen kohteistaan sekä henkilöstöstään.

Tämän teoksen julkaisemisessa vuosikirjakomitea on pyrkinyt vähentämään kuluja mahdollisimman paljon ja samalla säilyttämään aiempien vuosien vastaavien julkaisujen korkean laatutason. Tämän tavoitteen saavuttamiseksi eri osastoja on yhdistetty ja kaikki sivut, jotka eivät tuo kirjaan olennaista lisäarvoa on poistettu.

Olemme myös pyrkineet lisäämään sisältöön ripauksen omaperäisyyttä, poikkeamaan vakiintuneista standardeista ja sisällyttämään kirjaan tietyn määrän paikallisväriä, jonka on tarkoitus palauttaa mieleen rakkaita muistoja jokaiselle luokan jäsenelle.

Haluamme kiittää niitä kiinnostuneita henkilöitä, jotka ovat millään tavalla myötävaikuttaneet vuoden 1924 vuosikirjan onnistumiseen. “

Fitchburg Sentinelissä oli 4. lokakuuta 1923 seuraavanlainen juttu Annen työpaikan huvitapahtumasta: „Goodnow-Pearsonin sosiaalinen klubi ja heidän vieraansa nauttivat sisäpiknikjuhlassa. Yli sata työntekijää antoi oman pienen panoksensa tehdäkseen Goodnow-Pearsonin vuosittaisesta piknikistä kaikkien aikojen suurimman ja menestyneimmän. Tinapannuorkesteri soitti. Meteliä riitti! Varsinaiset juhlat alkoivat kanapiirakkaillallisella, eivätkä työntekijät tarvinneet kehotusta „antaa taivaan olla rajana hauskanpidossa”.

Herra ja rouva Henry G. Pearson olivat klubin vieraita. Illallisen jälkeen he antoivat kaikille muistoksi lahjoja. Runsas ohjelma sisälsi paljon erilaisia tapahtumia. Miss Anna Moilanen „won the egg race of the women“. Mitä kananmunille piti kisassa tehdä, sitä artikkeli ei paljasta. Ei myöskään perunakilpailun säännöistä kerrottu tarkemmin. Naimisissa olevat naiset kisasivat ilmapallokilpailussa. Miehille järjestettiin nappien ompelukisa. Kaiken tämän jälkeen tanssittiin myöhäiseen iltaan saakka. “

GOODNOW’S oli Fitchburgin „osastokauppa “, jonka valikoimiin kuului muun muassa vaatteita. He mainostivat myös joulutavarapuotiaan, mistä löytyy soveliaita lahjoja miehille, naisille ja lapsille (Amerikan Suometar 22.12.1923). Voimme arvata Annien päässeen työhön tai työharjoitteluun tämän myymälän tiskin taakse.

Puhelunvälittäjän työ

Koulun jälkeen Anne työskenteli kotikaupungissaan operaattorina puhelinyhtiössä. Helmikuun lopulla 1928 hän sai diplomin puhelinyhtiön järjestämästä terveyskurssista. The Evening Gazette kirjoitti 14. helmikuuta edellisen illan juhlatilaisuudesta St. George’s hallissa: „TELEPHONE GIRLS GIVEN DIPLOMAS. Sixty-Seven Fitchburg Operators Pass Health Course Held By Company.“

Tilaisuudessa oli yli 50 kutsuvierasta Bostonista, Worcesterista, Springfieldistä, Leominsteristä ja tietysti Fitcburgista. Yhtiön lääketieteellinen johtaja esitteli diplomit. Useita puheita pidettiin ja niissä kiiteltiin työstä, jota yhtiö teki saadakseen puhelinpalvelusta entistä tehokkaampaa ja laadukkaampaa. Esillä oli myös terveysasiat ja hyödyt, joita saatiin terveyskursseista silloin, kun oli hätätilanne käsillä. Diplomit jaettiin niille, jotka olivat suorittaneet kurssin ja läpäisseet tutkinnon. Juhlassa tarjottiin virvokkeita ja tanssittiin puoleen yöhön saakka.

Puhelinoperaattorin työ on ollut vaativaa ja vastuullista. Tavallisen puhelunvälityksen lisäksi soittajilla saattoi olla hätä. Kysyttiin toimintaohjeita sairauden tai onnettomuuden yllättäessä. Silloin työntekijällä piti olla tietoa kaupungin palveluista, joista apua saattaisi saada. Silloin voi yhdistää puhelun oikeaan numeroon. Ja tietoa piti olla myös erilaisista sairauksista ja kykyä arvioida, miten kiireellistä apua kukakin soittaja tarvitsisi. Oli siis hyvin tarpeellista antaa koulutusta näille „tytöille “, jotka operaattoreina toimivat.

Annen työ puhelinoperaattorina päättyi maaliskuussa 1928, todennäköisesti sairauden vuoksi. Hän kuoli pitkäaikaiseen sairauteen Burbankin sairaalassa 21. elokuuta

GRETA LISA JOHANINTYTAR KORPELA (1849-1918) - SIIKAJOEN EMANTA

SYNTYMA JA PERHE

Greta Lisa Johanintytér Korpela syntyi
7. helmikuuta 1849 Siikajoella,
Oulun laanissa, Suomessa. ¢
Hénen vanhempansa olivat Johan !
Samueliinpka Huhta Haarala ja Caisa
Lisa Huhta Haarala (born Bac man) Johan
imuelirpka syntyi 10. maaliskuuta
1823 Siikajoella ja kuoli 18. elokuuta 1881.
Caisa Lisa syntyi 5. toukokuuta 1819
 Evijarvelld ja kuoli 15. heinakuuta 1883.
Greta Lisalla oli yksi veli, Gustaf
Fredrik Huhta Haarala, joka syntyl
19. joulukuuta 1847 ja kuoli
19. toukokuuta 1924.
]

\ . ~ ELAMA JAKUOLEMA

Greta Lisa toimi emédntana. Han asui
Ylipdssd, Siikajoella, Oulussa, Suomessa
ain; uosina 1890 ja 1900.

Greta Lisa Johanintytér Korpela kuoli

A B 1. toukokuuta 1918 Siikajoella

69-vuotiaana.

AVIOLIITTO JA LAPSET .

Greta Lisa avioitui Matts August.
Andersipoika Kor] ?ehn kanssa

1. hmmlkuuh 1873 Siikajoella.
Matts August oli syntyn:
marraskuuta 1841 Salolslssa Oulun
| uomessa, ja han kuol

31. lokakuuta 1903.

Pariskunnalle s{ntyl kuusi lasta: b

Anna Sofia Moilanen (born Korpela), l

Kaisa Greta Jyrkka (born Korpela),

Johan August Korpela, M 3

Korpela, Rosa Matilda Hill (born
orpelas ja Antti Asteri Matinpoika
orpela.

ANNE §. MOILANEN (1905-1928) - ELAMANKAARI JA PERINTO! |

3

£

SYNTYMA:
24, kesakuuta 1905
Oulussa, Suomessa.

AMMATTI:
Puhelinyhtion
operaattori.

AITL: f , . -
Anna Sofia Moilanen By Al . | : s \
(syntynyt Korpela), ) I T ] | & KUOLEMA:
syntynyt 29. tammikuuta 1874 -~ - Z = m 21. elokuuta 1928
Suomessa. J ASUINPAIKKA: » ' 23-vuotiaana
1910 ja 1920 Fitchburg J o Burbank Hospitalissa.
Ward 5, Worcester, -
SISARUKSET: - Massachusetts, Yhdysvallat.

John Arthur Moilanen, ISA: ASUINPAIKKA
Rauha Dagmar Reynolds John, Juho Isak Moilanen, - 23-VUOTIAANA: £

(syntynyt Moilanen), s&\%n t17. helmikuuta ISAN KUOLEMA: 66 Myrtle Avenue, AIDIN KUOLEMA: ¢

Enni E. Moilanen, uomussalmella, - John, Juho Isak Moilanen Fitchburg, Massachusetts, Anna Sofia Moilanen kuoli

Peter Oliver Moilanen. Suomessa. kuoli 13. marraskuuta 1922. Yﬁaysvallat. 11. tammikuuta 1959.

